**פרק ט' - כיסוי ראש**

**הקדמה:**

בפרק זה ישנה סקירה של השתלשלות ההלכה בדין כיסוי ראש לאישה נשואה וכן טעמים רעיוניים לדין זה.

**א.דת משה ודת יהודית**

החובה ההלכתית לכיסוי הראש בנויה משני נדבכים: דת משה (חיוב מן התורה) ודת יהודית (חיוב מחכמים) .

ביטויים אלו הם ביטויים מקבילים פחות או יותר למונחים "דאורייתא" ו"דרבנן" ומקורם במשנה בכתובות:

**משנה מסכת כתובות פרק ז משנה ו**

ואלו יוצאות שלא בכתובה (=הבעל רשאי לגרש את אשתו והוא אינו מחוייב לתת לה את הכסף שהתחייב עליו בכתובה): העוברת על דת משה ויהודית.

ואיזו היא דת משה? מאכילתו שאינו מעושר (=אוכל שלא הפרישו ממנו תרומות ומעשרות) ומשמשתו נדה ולא קוצה לה חלה (=לא מקפידה על מצוות הפרשת חלה) ונודרת ואינה מקיימת.

ואיזוהי דת יהודית? יוצאה וראשה פרוע, וטווה בשוק (=מראה זרועותיה לכל אדם) ומדברת עם כל אדם. אבא שאול אומר: אף המקללת יולדיו (=הוריו) בפניו. רבי טרפון אומר: אף הקולנית. ואיזו היא קולנית? לכשהיא מדברת בתוך ביתה ושכניה שומעין קולה.

העוברת על דת משה היא הנוהגת בניגוד למצוות מפורשות מן התורה. ואילו העוברת על דת יהודית היא הנוהגת בצורה לא ראויה ולא צנועה, שאינה מתאימה לבת ישראל.

הגמרא מעלה תהייה על דברי המשנה, המגדירה את "יוצאה וראשה פרוע" כדת יהודית, שהרי מקור דין זה הוא בדברי תורה. מסקנתה של הגמרא היא שלדין כיסוי ראש יש שני מקורות:

1.הראשון והבסיסי, מדאורייתא.

2. השני, המקיף יותר, מדברי חכמים.

* **בפרשת אישה סוטה (במדבר ה)** מתואר כי לפני השקיית האישה במים המאררים צריך הכהן לפרוע את שיער ראשה. מתיאור זה ניתן ללמוד שבאופן רגיל שערה של אישה יהודיה אינו פרוע.
* ע"פ רש"י ניתן להבין מכך שהוא בדרך כלל קלוע ואסוף,
* אולם ע"פ הספרי לומדים מכך שהתורה מציירת את דמות האישה הנשואה כדמות ההולכת בשיער מכוסה, ולא רק אסוף.

מדין תורה הכיסוי הוא סמלי ונקרא "קלתה"

אולם מדין "דת יהודית" כיסוי סמלי שכזה אינו מספיק ויש לכסות את השיער באופן מלא יותר.

למרות שהביטוי "דת יהודית" מתייחס לנוהג הקיים בקרב בנות ישראל אין ללמוד מכך שבמקומות ובזמנים בהם נשים רבות אינן מכסות את שערן באופן מלא, הדבר הופך מותר. היו מקומות בעבר שפשט המנהג שלא לכסות את הראש ועדיין גדרי הכיסוי שנקבעו ע"י חכמים התקבלו על ידי פוסקי כל הדורות כהלכה מחייבת (לכן בעניין זה אין מנהג מקום אלא זו חובה).

כך פסק המשנה ברורה וכך כותב הרב עובדיה יוסף במקור המובא בחוברת. פירוש הביטוי המופיע בדברי הרב עובדיה יוסף "מבלי יסוד מוסד בזה" הוא ללא דעה קודמת שניתן לסמוך עליה בעניין זה. כלומר אלו הטוענים כי דין זה משתנה ע"פ המנהג באותה עת, אין להם על מי לסמוך את דבריהם.

**ב.אופן הכיסוי**

* ע"פ החת"ם סופר, התולה את דבריו בדברי הזוהר, יש לכסות לחלוטין את כל שיער הראש.
* אולם יש דעות המתירות את השערות שנשמטות באופן טבעי מתחת לכיסוי וקשה להכניסן.
* ע"פ הרב פיינשטיין הציווי הוא לא לצאת בשיער פרוע ולא כתוב שלא יצאו בשיער מגולה. לכן ניתן להתיר גילוי של מעט שערות, בשיעור של חצי טפח, שתי אצבעות, כארבעה ס"מ.

הרב פיינשטיין מדגיש כי למרות פסיקתו של החת"ם סופר שיש

לכסות את כל השערות, מי שמוציאה מעט שערות אינה נחשבת

כעוברת על דת יהודית.

**לסיכום:** מעיקר הדין צריך לכסות את רוב שיער הגוף, אבל מותר להוציא קצת שיער, ולאו דווקא שיעור מסוים אלא כפי הנהוג בחברה של שומרי תורה ומצוות אליה היא משתייכת.

**ג.היכן חלה חובת כיסוי הראש?**

לכל הדעות, אישה חייבת בכיסוי ראשה ברשות הרבים.

ברשות היחיד, כלומר בביתה, לפני בעלה וילדיה, הדעות חלוקות:

1. ע"פ החת"ם סופר , רמב"ם והמשנה ברורה - חייבת בכיסוי.
2. ע"פ הרב פיינשטיין והרב עובדיה יוסף- פטורה ממנו.

**לכל הדעות**: כאשר מגיעים אורחים וכד' לבית, היא מחוייבת בכיסוי ראש בפניהם על אף שמדובר ברשות היחיד.

כאשר הולכת לישון פטורה מכיסוי לכל הדעות

* בגמרא מוזכר סיפורה של הקמחית, אישה שזכתה לשבעה בנים כהנים גדולים וייחסה זאת לעובדה שהקפידה באופן מיוחד על כיסוי ראש גם בתוך ביתה.
* על אף סיפור זה, ברור מדברי חכמים שאין זו דרך לרבים וכי מדובר במנהג חסידות, כלומר מנהג שנוהגים אותו יחידי סגולה שקיבלו אותו על עצמם ואין הוא דין מחייב לרבים.